A มั่นใจรายได้ปีนี้โตตามเป้า ครึ่งปีหลังเตรียมเปิด 7 โครงการใหม่ มูลค่า 6 พันลบ.
A มั่นใจรายได้ปีนี้โตตามเป้า ครึ่งปีหลังเตรียมเปิด 7 โครงการใหม่ มูลค่า 6 พันลบ.
26 ส.ค. 2559

นายวิศิษฎ์ เลาหพูนรังษี ประธานกรรมการและกรรมการผู้จัดการ บริษัท อารียา พรอพเพอร์ตี้ จำกัด (มหาชน) หรือ A เปิดเผยว่า บริษัทยังมั่นใจรายได้ในปีนี้จะเติบโตได้เป้าหมายที่ 7 พันล้านบาท แม้ว่าครึ่งปีแรกจะทำรายได้เพียง 2.4 พันล้านบาท แต่ครึ่งปีหลังโครงการ เอสเปซ ไอดี อโศก-รัชดา คอนโดมิเนียมมูลค่า 2.6 พันล้านบาท จะเริ่มทยอยโอนจากยอดขายที่ทำได้แล้ว 50% โดยยอดขาย 20% เป็นลูกค้าชาวต่างประเทศ อาทิ สิงคโปร์ ฮ่องกง ไต้หวัน 
ปัจจุบัน บริษัทมียอดขายรอโอน (Backlog) ไม่ถึง 1 พันล้านบาท ส่วนใหญ่เป็นโครงการบ้านเดี่ยวและทาวน์เฮ้าส์ที่เปิดขายและโอนได้ทันที ขณะที่มีโครงการคอนโดมิเนียมรอขายอีกมูลค่ากว่า 2 พันล้านบาท หรือเท่ากับ 700-800 ยูนิต และช่วงครึ่งหลังของปีนี้เตรียมเปิดโครงการใหม่อีก 7 โครงการ รวมมูลค่าโครงการ 5-6 พันล้านบาท แบ่งเป็นแนวราบ 5 โครงการ มูลค่ารวม 2 พันล้านบาท และคอนโดมิเนียม 2 โครงการ รวมมูลค่า 3.6-4 พันล้านบาท
“สำหรับโครงการใหม่ 7 โครงการที่เป็นไฮไลท์จะมีโครงการบ้านลักชัวรี่ที่ซอยสุขุมวิท 77 ราคา 30-80 ล้านบาทต่อยูนิต จำนวน 80 ยูนิตจะเปิดขายในไตรมาส 4 ส่วนคอนโดมิเนียมลักชัวรี่ ซอยสุขุมวิท 53 มูลค่าประมาณ 1,000-1,300 ล้านบาทมีความสูง 7 ชั้น”นายวิศิษฎ์ กล่าว 
นายวิศิษฎ์ กล่าวว่า บริษัทมีเป้าหมายจะรักษาอัตรากำไรสุทธิในปีนี้ไม่ต่ำกว่า 7% โดยในช่วงครึ่งหลังคาดว่าจะอยู่ในระดับไม่ต่ำกว่าครึ่งปีแรกที่มีอัตรากำไรสุทธิ 7% เนื่องจากช่วงครึ่งปีหลังมีการโอนโครงการคอนโดมิเนียมค่อนข้างมาก ซึ่งคอนโดมิเนียมีอัตรากำไรสุทธิสูงกว่าแนวราบ ขณะที่ในปี 58 อัตรากำไรสุทธิอยู่ในระดับ 3.97% ซึ่งในปีนี้สัดส่วนรายได้เปลี่ยนเป็นมาจากคอนโดมิเนียมเพิ่มเป็น 30% จาก 10% ในปีก่อน ส่วนแนวราบปรับลดสัดส่วนมาที่ 70% จากปีก่อนอยู่ที่ 90%
สำหรับอัตราส่วนหนี้สินต่อทุน (D/E) อยู่ที่กว่า 3 เท่า และในช่วง 2-3 ปีนี้จะยังทรงตัวระดับนี้ เพราะบริษัทจะมีการใช้เงินลงทุนโครงการใหญ่ต่อเนื่อง ได้แก่ โครงการคอนโดมิเนียมหรูย่านราชดำริ มูลค่า 1.2 หมื่นล้านบาท คาดว่าจะเริ่มก่อสร้างปลายไตรมาส 1/60 หรือ ต้นไตรมาส 2/60  ขณะนี้อยู่ระหว่างออกแบบโครงการ และบริษัทยังเตรียมงบซื้อที่ดิน 1.5-2.0 พันล้านบาท แบ่งเป็นเพื่อรองรับการพัฒนาคอนโดฯ  500 ล้านบาท และรองรับแนวราบ 1.0-1.5 พันล้านบาท จากปัจจุบันมีที่ดินรอการพัฒนาอยู่ 300 ไร่ อยู่บริเวณบางนา 100 ไร่ และย่านบางใหญ่ 200 ไร่
“ภาพรวมอสังหาริมทรัพย์ ในช่วงครึ่งปีหลังไม่น่ามีอะไร surprise ไม่บวกแรงและไม่ลบแรง ยังโตได้ ซึ่งตลาดบ้าน luxuery น่าจะดี แต่ตลาด mass อาจจะอืด”ประธานกรรมการ A กล่าว
ส่วนยอดปฏิเสธการกู้  ในโครงการคอนโดมิเนียม เฉลี่ยอยุ่ที่ 10-20% ส่วนแนวราบมี 20-30% ซึ่งถือว่าไม่มาก 